A IV. Országgyűlési Biztosok Hivatala fejezet a négy országgyűlési biztos és közös hivataluk tevékenységét és gazdálkodását foglalja magában. A fejezet hatáskörébe egy intézmény, az Országgyűlési Biztos Hivatala (1. cím) tartozik, törzskönyvi száma: 329145, honlapjának címe: www.obh.hu. Az intézmény az 1993. LIX. törvényben meghatározott feladatokat látja el. A gazdálkodási évben végzett szakmai tevékenységükről az országgyűlési biztosok a törvény 27. §-ának (1) bekezdése alapján az Országgyűlésnek tartoznak beszámolási kötelezettséggel. 

A 2003. évi gazdálkodás értékelése

Az előirányzatok évközi alakulása

A fejezet költségvetési törvényben meghatározott eredeti előirányzata 1.031,6 M Ft volt. A Kormány hatáskörében a 2003. évi költségvetésről szóló 2002. évi LXII törvény értelmében a köztisztviselők illetményhelyzetének javításából adódó 2003. évi többletkiadásainak fedezetére 2 alkalommal összesen 56,1 M Ft-tal növekedett a támogatási előirányzat (780/5/2003 PM, 13.699/10/2003 PM). 
A fejezeti és intézményi hatáskörben történt előirányzat-módosításokra az előirányzat-maradvány felhasználása és a nem tervezett saját bevétel keletkezése miatt került sor. Felügyeleti szervi előirányzat módosítás összesítve 1,8 M Ft, intézményi módosítás (az előző évi előirányzat-maradvány miatt) 82,0 M Ft értékben történt. 

Az előirányzat-módosítások jogcímenkénti és forrásonkénti megoszlását az alábbi táblázat mutatja be:

							          millió Ft-ban, egy tizedessel
2003. évi előirányzat módosítások levezetése	Kiadások	Bevételek	Átvett pénzeszköz
	Maradvány	Támogatás	Kiadásból személyi juttatás	
2003. évi LXII. tv. szerinti előirányzat	1031,6					1031,6		565,0	
Módosítások jogcímenként							
- személyi juttatás	43,3		0,3	0,5		42,5		43,3	
- járulékok	13,8		0,1	0,1		13,6			
- dologi kiadás	42,3	0,9		41,4				
-intézményi beruházás	40,0			40,0			
- kölcsönök	0,5	0,5					
Módosított előirányzat	1171,5	1,4	0,4	82,0		1087,7		608,3	

A működési és felhalmozási költségvetés között fejezeti szinten – mely támogatási többletet nem eredményezett – 49,4 M Ft előirányzat-módosításra került sor, elsősorban az intézmény számítástechnikai rendszerének fejlesztése miatt. 

A fejezet intézményében, feladatstruktúrájában átalakítás 2003-ban nem történt.
Az Országgyűlési Biztosok Hivatala eredeti költségvetési támogatása nem tartalmazott fejezeti kezelésű előirányzatot, az intézmény vállalkozási tevékenységet nem folytatott, gazdasági társaságban nem vett részt, alapítványt nem támogatott, letéti számlát nem vezetett. Az intézmény felügyelete alá alapítvány, közalapítvány, közhasznú társaság, gazdasági társaság nem tartozik.
A fejezet 2002. évi tényadatokhoz viszonyított 2003. évi kiadási és bevételi adatait az alábbi táblázat foglalja össze:

Megnevezés	2002. évi tény	2003. évi eredeti előirányzat	2003. évi módosított előirányzat	2003. évi tény	4/1	4/3	
	1.	2.	3.	4.	5.	6.	
	millió forintban, egy tizedessel	%-ban	
Kiadás		987,9		1031,6		1171,5		1039,1		105,2		88,7	
ebből:
  személyi juttatás		474,7		565,0		608,3		607,1		127,9		99,8	
  központi beruházás													
Folyó bevétel		47,8				1,8		1,8		3,8		100,0	
Támogatás		745,6		1031,6		1087,7		1087,7		145,9		100,0	
Előirányzat-maradvány	        261,2				82,0		82,0		31,4		100,0	
Létszám (fő)		122	132		132	128		104,9		97,0	

Kiadások alakulása

A személyi juttatások módosított előirányzata 608,3 M Ft volt, melyet 99,8%-ban felhasznált a Hivatal. A köztisztviselői illetmények az összes személyi juttatás 78,1%-át teszik ki. Az illetmények az előző évhez képest 31,2%-kal növekedtek. Létszámleépítésre a fejezetnél nem került sor, a létszám összetétele jelentős mértékben nem változott. Az illetmények növekedését a köztisztviselők illetményhelyzetének érdekében tett intézkedések okozták.
A költségvetésben a tervezett átlaglétszám 132 fő, a december 31-én betöltött létszám és az átlagos statisztikai állományi létszám 128 fő volt. 

A munkaadókat terhelő járulék felhasználása a személyi juttatásokkal arányos volt az év során. A Hivatalnak járulék-visszafizetési kötelezettsége nem keletkezett 2003-ban. 

A dologi kiadások eredeti előirányzata 280,1 M Ft, a módosított előirányzat 273,4 M Ft, a teljesítés 193,4 M Ft volt. 
A főbb és jelentős változást mutató dologi kiadások alakulása a 2002. évi kiadásokhoz képest a következő:
•	készletbeszerzés					  77,2 %
•	kommunikációs szolgáltatás			144,8 %
•	szolgáltatások					  84,0 %
•	kiküldetés, reprezentáció				185,0 %

A dologi kiadások között a székházcsere egyszeri kiadásai (pl. az új levélpapírok és borítékok, egyéb kiegészítő bútorok vásárlása) 2002-ben jelentkeztek, így a készletbeszerzések és a szolgáltatási kiadások 2003-ra lecsökkentek az átlagos felhasználás szintjére. A kommunikációs kiadások jelentős növekedését a kiépülő új számítástechnikai rendszer összes használójának szervezett és lebonyolított oktatás költsége okozta. 
A kiküldetési, reprezentációs, reklám, propaganda költségek változását részben a külföldi kiküldetések és a résztvevők számának emelkedése okozta. 2002-ben a Hivatal 50, 2003-ban 62 külföldi utat (124%) finanszírozott részben vagy egészben. A külföldi kiküldetési és a reprezentációs költségek a különböző nemzeti ombudsmani hivatalok közötti tapasztalatcserével kapcsolatos rendezvények, a partnerkapcsolatok, az Európa Tanács és az ENSZ Bizottságainak tisztségviselőivel való kapcsolattartás, valamint az Európai Unió tagállamainak adatvédelmi biztosaiból álló munkacsoport ülésein való rendszeres részvétel dologi kiadásait tartalmazzák. A reprezentációs és propaganda költségek emelkedését jelentette, hogy az Országgyűlési Biztos Hivatala 2003-ban először vett részt a Sziget Fesztiválon. A „Civil Sziget”-en felállított sátorban nagy sikerrel bonyolított le a Hivatal vetélkedőket, játékokat, beszélgetéseket, előadásokat, és az érdeklődők megismerkedhettek az országgyűlési biztosok tevékenységével. A helyszínen lehetőség volt panaszok benyújtására is. A rendezvényen való részvétel 2,9 M Ft-ba került.

Átadott pénzeszköze a fejezetnek nem volt. 

A felhalmozási kiadások eredeti előirányzata 3,7 M Ft, a módosított előirányzat 93,1 M Ft, a teljesített kiadás 42,3 M Ft volt. A MEH Informatikai Kormánybiztossága által 2002-ben kiírt és megnyert közel 40,0 M Ft-os közös finanszírozású pályázat a Hivatal iktató- és statisztikai rendszerét, valamint az adatvédelmi nyilvántartás internetes elérését újította meg, és egyúttal csatlakozott a Hivatal a Kormányzati Portálhoz. A projekt lebonyolítása áthúzódott 2003 évre, így annak adatai a módosított előirányzat és teljesítés adatai között (26,8 M Ft) szerepelnek. A projekt pénzügyi zárására 2004-ben került sor.
A Hivatal meglevő, megújításra szoruló számítástechnikai gépparkjának teljes korszerűsítése a korábbi években elkezdődött. Ennek befejezése, valamint a minden évben bekövetkező változások megkövetelik a rendszer folyamatos fejlesztését és karbantartását. Erre a fedezetet részben – a 2002-ről áthúzódó kötelezettségvállalás miatt - az előirányzat-maradvány, részben a fejezeten belüli működési költségvetés átcsoportosítása biztosította. Nem számítástechnikai beruházásra az összes beruházási kiadás 4%-át költötte a Hivatal. 

A dolgozók lakásvásárlásának támogatására 2003-ban mindössze 0,5 M Ft-ot fordított a Hivatal. Az 5 év alatt visszafizetendő támogatásban 1 fő részesült. További 2 dolgozó nyújtott be kérelmet év végén, de ezek kifizetésére már csak 2004-ben kerülhetett sor. A lakásalapba a Hivatal 2003-ban nem utalt át támogatást.

Bevételek alakulása

A fejezet intézményének rendszeres, tartós és tervezhető bevétele nincs, törvényben meghatározott feladata, alapvető tevékenységének ellátása ezt nem teszi lehetővé. A várható kiadásokat a költségvetési támogatásnak kell biztosítania. Az év során jelentkező bevételek jellemzően esetiek, nagyságrendjük a kiadási előirányzathoz képest elenyésző, ezért a finanszírozásba tartósan és biztonságosan nem vonhatók be. 

A költségvetési támogatás eredeti előirányzata 1031,6 M Ft volt, melyet a Ktv. módosítása áthúzódó hatásának ellensúlyozására kapott támogatási többlettel 1087,7M Ft-ra emelkedett. A támogatást az év folyamán a Magyar Államkincstár maradéktalanul folyósította, likviditási probléma nem merült fel. A Magyar Államkincstárral és az Államháztartási Hivatallal az adatszolgáltatás és kapcsolattartás folyamatos és problémamentes volt. 

Az összes pénzforgalmi bevétel az év folyamán 1,8 M Ft volt. A működési bevétel 1,3 M Ft, a dolgozóknak biztosított lakáskölcsönök visszatérülése 0,5 M Ft. A pénzforgalom nélküli bevétel - az előirányzat-maradvány igénybevétele - 82,0 M Ft volt. A fejezetnek behajthatatlan követelése nem volt. 

A működési bevételek felesleges készletértékesítésből, a dolgozók egyéb térítéseiből, az értékesítések utáni áfából tevődtek össze, összesen 0,9 M Ft értékben. Működési célú pénzeszköz-átadásként a Miniszterelnöki Hivataltól a 2002-ben foglalkoztatott 1 fő EKKÖ ösztöndíjas kiadásainak végelszámolására, a Magyar Közigazgatási Intézettől az éves továbbképzési terv végrehajtásához a személyi feltételek megerősítésére összesen 0,4 M Ft-ot kapott az intézmény. A bevételek legnagyobb részét, 97,8%-át az előirányzat-maradvány igénybevétele tette ki. 

Az előző évi előirányzat-maradványból (82,0 M Ft) az intézmény 30,8 M Ft-ot fizetett be a költségvetésbe, intézményi beruházásokra 40,0 M Ft-ot, működési kiadásokra 11,2 M Ft-ot fordított a hivatal. A működési kiadásokból személyi juttatás 0,5 M Ft (EKKÖ ösztöndíjas decemberi juttatása, a köztisztviselők továbbképzésére biztosított támogatás) volt. A beruházási kiadások jelentős részét (67%) a Kormányzati Informatikai és Társadalmi Kapcsolatok Hivatalával közös finanszírozású projekt 2003-ra áthúzódó kötelezettségvállalása tette ki. 

2003-ban az intézménynél 132,4 M Ft előirányzat-maradvány keletkezett. Ebből 50,0 M Ft az Országgyűlési Biztos Hivatala székházának bérleti díja volt. Mivel az épület jogi helyzete 2003-ban sem oldódott meg, ezért ezt az összeget önrevízió keretében elvonásra felajánlotta a fejezet. Kötelezettségvállalással lekötött előirányzat-maradvány 47,8 M Ft, ebből intézményi beruházás 43,9 M Ft, dologi kiadás 3,6 M Ft, személyi juttatás és járulékai 0,3 M Ft. 

A számítástechnikai rendszer előző években elkezdett, és 2003-ban folytatott fejlesztésének köszönhetően az eszközállomány korösszetétele tovább javult. A feleslegessé vált, 0-ra leírt, erkölcsileg, fizikailag elavult és használaton kívüli számítástechnikai eszközök részleges selejtezésére és hasznosítására 2003-ban sor került. A teljesen leírt eszközök bruttó értéke így jelentősen csökkent, azonban még mindig 25%-a a meglevő eszközállománynak. 

Budapest, 2004. május 13.

dr. Lenkovics Barnabás
az állampolgári jogok országgyűlési biztosa
sk.